Οδυσσέας Κωνσταντινόπουλος

Ο **Οδυσσέας Κωνσταντινόπουλος** (Μυγδαλιά Αρκαδίας, 29 Απριλίου 1975) είναι Έλληνας ιατρός, πολιτικός, ο οποίος διετέλεσε βουλευτής Αρκαδίας, εκλεγμένος με το ΠΑΣΟΚ – Κίνημα Αλλαγής από το 2009 έως το 2026. 

Κατά το παρελθόν, έχει διατελέσει υφυπουργός Ανάπτυξης & Ανταγωνιστικότητας, εκπρόσωπος τύπου του ΠΑ.ΣΟ.Κ και Ε΄ Αντιπρόεδρος του Ελληνικού Κοινοβουλίου.

## Βιογραφικά στοιχεία
Γεννήθηκε το 1975 στη Μυγδαλιά Γορτυνίας. Είναι παντρεμένος με τη γιατρό Βασιλική Δημητρακά και έχουν αποκτήσει τρία  παιδιά.

### Ως ιατρός
Σπούδασε στην Ιατρική Σχολή “Carol Davila” του Βουκουρεστίου. Διαθέτει μεταπτυχιακό δίπλωμα στη "Διοίκηση Υπηρεσιών Υγείας" από την Εθνική Σχολή Δημόσιας Υγείας. Στην Ιατρική Σχολή του Πανεπιστημίου Αθηνών ολοκλήρωσε τη διδακτορική του διατριβή με θέμα "Η Ιστορία της Επεμβατικής Ακτινολογίας, ένα εργαλείο της Βιοϊατρικής Τεχνολογίας". Από το 2004 και για πέντε έτη εργάστηκε στο Τμήμα Ακτινολογίας του Νοσοκομείου «Σωτηρία». Ταυτόχρονα άσκησε καθήκοντα Επιστημονικού Συνεργάτη της Εθνικής Σχολής Δημόσιας Υγείας. Από το 2002 και για δύο συνεχή έτη διετέλεσε Ειδικός Επιστημονικός Συνεργάτης του τότε Υπουργού Υγείας Κώστα Στεφανή. Στα πλαίσια Πανελλήνιου Ιατρικού Συνεδρίου έλαβε το πρώτο βραβείο καλύτερης εργασίας έρευνας  που αφορούσε σε μία νέα μέθοδο αντιμετώπισης νεοπλασμάτων ήπατος και πνεύμονα με τη χρήση μικροκυμάτων.

Από την έναρξη της ειδικότητάς του μέχρι σήμερα, έχει στο ενεργητικό του πολλές ελεύθερες ανακοινώσεις σε πανελλήνια και διεθνή συνέδρια καθώς και σε διεθνή επιστημονικά περιοδικά.

## Πολιτική σταδιοδρομία
Με την πολιτική ασχολήθηκε για πρώτη φορά, μέσα από τους  κόλπους του μαθητικού κινήματος της δεκαετίας του 1990. Από το 2000 έως το 2005 ήταν μέλος του Κεντρικού Συμβουλίου της Νεολαίας ΠΑΣΟΚ και διετέλεσε μέλος της Εκτελεστικής Γραμματείας της, ως υπεύθυνος για τον Τύπο και την Πολιτική Επικοινωνία.

Στις Νομαρχιακές εκλογές του 2002 εκλέχθηκε Νομαρχιακός Σύμβουλος Αρκαδίας και επανεξελέγη στις Νομαρχιακές Εκλογές του 2006.

Τον Μάρτιο του 2008 εξελέγη μέλος του Εθνικού Συμβουλίου του ΠΑ.ΣΟ.Κ., στις Ευρωεκλογές του 2009 ήταν επικεφαλής του προεκλογικού αγώνα του κόμματος στο νομό Θεσπρωτίας. Στις βουλευτικές εκλογές του 2009, εξελέγη βουλευτής Αρκαδίας του ΠΑ.ΣΟ.Κ. και επανεκλέγεται συνεχώς μέχρι σήμερα.

Στις 26 Ιουνίου 2013, μετά την ανακοίνωση της νέας κυβέρνησης συνεργασίας ΠΑ.ΣΟ.Κ. - Νέας Δημοκρατίας, με απόφαση του προέδρου, ανέλαβε καθήκοντα Εκπροσώπου Τύπου του κόμματος, διαδεχόμενος τη Φώφη Γεννηματά, η οποία ανέλαβε κυβερνητικά καθήκοντα. Παρέμεινε στη θέση αυτή, μέχρι τις 9 Ιουλίου του 2014, όπου ανέλαβε το χαρτοφυλάκιο του υφυπουργού Ανάπτυξης και Ανταγωνιστικότητας, μέχρι τις 26 Ιανουαρίου του 2015.

Στις 6 Ιουνίου 2015, κατέθεσε υποψηφιότητα για την προεδρία του ΠΑ.ΣΟ.Κ. Τελικώς, στις 14 Ιουνίου, κατετάγη τρίτος στις εσωκομματικές εκλογές.

### Εκτός Κ.Ο. και παραίτηση από το βουλευτικό αξίωμα
Στις 12 Μαρτίου 2026, με απόφαση του προέδρου του ΠΑΣΟΚ-ΚΙΝ.ΑΛ, Νίκου Ανδρουλάκη, διαγράφηκε από την κοινοβουλευτική ομάδα του κόμματος. Την επομένη, με ανακοίνωσή του ο Οδυσσέας Κωνσταντινόπουλος ανακοίνωσε ότι θα παραιτηθεί από την βουλευτική του έδρα μετά την ψηφοφορία για την ανάδειξη νέου Ε΄ Αντιπροέδρου της Βουλής των Ελλήνων. Στην αποχαιρετιστήρια ομιλία του στην ολομέλεια της Βουλής, στις 19 Μαρτίου, δήλωσε ότι αποχωρεί υπερήφανα όπως εισήλθε σε αυτήν την αίθουσα, αναφέροντας ότι υπήρξε απολύτως πιστός στις αρχές του κόμματός του.

## Παραπομπές


## Εξωτερικοί σύνδεσμοι
* Επίσημη προσωπική ιστοσελίδα Οδ. Κωνσταντινόπουλου

Κατηγορία:Βουλευτές Αρκαδίας
Κατηγορία:Βουλευτές εκλεγμένοι με το ΠΑΣΟΚ
Κατηγορία:Βουλευτές εκλεγμένοι με τη Δημοκρατική Συμπαράταξη
Κατηγορία:Βουλευτές εκλεγμένοι με το ΠΑΣΟΚ - Κίνημα Αλλαγής
Κατηγορία:Έλληνες υφυπουργοί Ανάπτυξης και Ανταγωνιστικότητας
Κατηγορία:Αντιπρόεδροι της Βουλής των Ελλήνων